joelniklaus/EU_Wikipedias huggingface dataset:
Xu Rongmao

Xu Rongmao (s. 1950) on kiinalais-australialainen miljardööri. Hän on Manner-Kiinan 40. rikkain mies ja samalla yksi Shanghain suurimmista kiinteistösijoittajista. Xu on ShimaoGroup -nimisen kiinteistöremontointi- ja sijoitusfirman johtaja. Hänen arvioitu varallisuutensa on noin 16,8 miljardia Yhdysvaltain dollaria.

Elämä 

Xu syntyi Fujianin maakunnan Quanzhoun kaupungin Shishissä Kaakkois-Kiinassa. Hän oli perheen kahdeksasta lapsesta vanhin. Hänen valmistuttuaan lukiosta 1960-luvulla Kiinan kulttuurivallankumouksen aikaan hänet lähetettiin paljasjalkalääkäriksi. 1970-luvulla hän muutti Hongkongiin tekstiilityöläiseksi.

Rikastuminen 
1980-luvun alussa Xu teki huhujen mukaan omaisuuden käymällä kauppaa Hongkongin pörssin osakkeilla. 1980-luvun puolivälissä Xu muutti takaisin Kiinaan. Hän sijoitti 1,2 miljoonaa dollaria kotikaupungissaan Shishissä sijaitsevaan neuletehtaaseen. "Neuletehtaan" rakentaminen oli kuitenkin vain peitenimi hotellin rakentamiselle, joka oli tuolloin Kiinassa kiellettyä. "Tehtaan" valmistumisen aikoihin Kiinan lainsäädäntö kuitenkin muuttui ja yksityisten hotellien omistaminen tuli lailliseksi. Tällöin Rongmaosta tuli Kiinan ensimmäisen kolmen tähden hotellin omistaja. Xu lähti 1990-luvulla valloittamaan Australian kiinteistömarkkinoita. Hän siirtyi lopulta Australiasta Pekingin ja Shanghain kiinteistömarkkinoille. Siellä hän verkostoitui korkea-arvoisten valtion virkamiesten kanssa. Näiden yhteyksien avulla hän sai ostettua halpoja tontteja, joille hän myi asuntoja ennakkoon. Ne taas mahdollistivat asuntojen rakentamisen. Tämän jälkeen Xu keskittyi uusien luksustalojen rakentamiseen ShimaoGroupin kautta. Hänen kunnianhimoisin projektinsa oli suuren jokivarrella sijaitsevan luksusasuntokompleksin rakentaminen Pudongin kaupunginosaan Shanghaihin.

Poliittinen ura 

Xu on mukana monessa kiinalaisessa poliittisessa organisaatiossa. Hän on esimerkiksi Kiinan poliittisen neuvoston jäsen.

Lähteet 

Vuonna 1950 syntyneet
Kiinalaiset miljardöörit
Australialaiset miljardöörit
ʻŌiwi TV

‘Ōiwi TV on Honolulusta käsin toimiva televisiokanava, joka keskittyy Havaijin alkuperäisväestön kulttuuriin ja kieleen. Kanava aloitti toimintansa vuonna 2007. Perustajia oli kolme: Keoni Lee, Nāʻālehu Anthony ja Amy Kalili.

Kanava pyrkii tuottamaan sisältöä Havaijin alkuperäisväestön näkökulmasta. Siihen kuuluvat muun muassa uutiset ja dokumentit. Lisäksi kanava tekee yhteistyötä samanlaisia tavoitteita jakavien tahojen kanssa, kuten Kamehameha-koulujen, Office of Hawaiian Affairsin ja Lili‘uokalani Trustin kanssa.

Syyskuussa 2022 kanava oli julkaissut yhteensä hieman yli 1 200 videota, joista hieman yli 900 oli havaijinkielisiä.

Lähteet

Aiheesta muualla 
 Kanavan nettisivu

Havaijin viestimet
Yhdysvaltalaiset televisiokanavat
Havaijin kieli
‘Ohana

‘Ohana on havaijinkielinen termi, joka on perusmerkityksessään ”perhe”. Havaijilla ‘ohana tarkoittaa kuitenkin sukua olevan tai avioliiton kautta tulleen perheen lisäksi myös läheisiä ystäviä, perheystäviä ja muita sellaisia ihmisiä, jotka puhuja laskee perheekseen.

Sana tuli tunnetuksi Havaijin ulkopuolella muun muassa Disneyn Lilo ja Stitch -elokuvan avulla, jossa perheeseen kuuluminen on keskeisessä osassa.

Lähteet 

Havaijinkieliset sanat ja sanonnat
Perhe
Australian ritarikunta

Australian ritarikunta () on australialainen ritarikunta. Se on perustettu vuonna 1975, ja arvoa myönnetään tunnustuksena erinomaisista ansioita. Samana vuonna Australiaan perustettiin oma kunniamerkkijärjestelmä. Aiemmin australialaisia palkittiin samoilla ehdoilla ja kunnianosoituksilla kuin brittejä. Ritarikunnan virallisten jäsenten tulee olla Australian kansalaisia, mutta ulkomaalaisia voidaan nimetä kunniajäseniksi.

Kunniamerkki on Australian korkein mahdollinen tunnustus, ja sitä jaetaan sekä siviili- että sotilasmuodossa, joissa kummassakin on neljä luokkaa: mitali, jäsen, upseeri ja seuralainen.

  Siviilien nauha
  Sotilashenkilöiden nauha

Lähteet 

Australia
Ritarikunnat
Venäjän kansanäänestys miehitetyillä Ukrainan alueilla 2022

Venäjä järjesti 23.–27. syyskuuta 2022 kansanäänestykset sen helmikuussa aloittamassa hyökkäyksessä Ukrainaan valtaamillaan Donetskin, Luhanskin, Hersonin ja Zaporižžjan alueilla siitä, tulisiko alueet liittää Venäjään. Yleisen arvion mukaan tulokset oli päätetty etukäteen. Vaaliviranomaisten mukaan Venäjään liittymistä kannatti Donetskissa yli 99 prosenttia, Luhanskissa yli 98 prosenttia, Hersonissa yli 87 prosenttia ja Zaporižžjassa yli 93 prosenttia äänestäneistä.

Äänestykset eivät noudattaneet Ukrainan lakia tai kansainvälisiä säädöksiä, niihin ei päästetty riippumattomia vaalitarkkailijoita ja merkittävä osa alueiden väestöstä oli paennut Venäjän hyökkäystä. Lisäksi ukrainalaisten mukaan ihmisiä on muun muassa uhkailtu, viety väkisin äänestämään, kielletty poistumasta alueilta ennen äänestysten päättymistä ja uhattu ottaa vangiksi, jos he eivät äänestä.

Tulokset

Donetskin ja Luhanskin alueet

Hersonin alueen miehitetyt osat

Zaporižžjan alueen miehitetyt osat

Seuraukset 
Kansanäänestysten seurauksena Ukrainan presidentti Volodymyr Zelenskyi ilmoitti, että Ukraina ei aio neuvotella Venäjän kanssa.

Jopa Kiina, joka oli ollut Venäjän hyökkäyksen alkamisesta lähtien sen läheisin liittolainen, kommentoi kansanäänestyksiä kriittisesti.

Lisäpakotteet 
Euroopan unioni ilmoitti lisäävänsä pakotelistalleen henkilöitä, jotka olivat vastuussa kansanäänestysten järjestämisestä. Yhdysvallat lisäsi pakotteita Venäjän puolustusteollisuudelle ja venäläisviranomaisille mukaan lukien muun muassa loput valtioduuman jäsenet. Myös Yhdistynyt kuningaskunta määräsi lisää pakotteita.

Alueiden liittäminen Venäjään 

Venäjän johdon odotettiin käyttävän kansanäänestysten tuloksia oikeutuksena alueiden liittämiselle Venäjään. Venäläinen Vedomosti arvioi äänestyksen päättymispäivänä, että Venäjä saattaa liittää miehittämänsä neljä aluetta ja Krimin itseensä yhdeksänneksi federaatiopiirikseen. Venäjän vuodesta 2014 miehittämä Krim kuului jo eteläiseen federaatiopiiriin.

Venäjän presidentti Vladimir Putin ja neljän alueen Venäjän tukemien nukkehallitusten johtajat allekirjoittivat 30. syyskuuta sopimukset, joilla alueet liitetään Venäjään. Valtioduuma hyväksyi ja ratifioi liittymissopimukset 3. lokakuuta yksimielisesti. Jokaisesta neljästä alueesta äänestettiin erikseen ja jokaisessa äänestyksessä liittymisen puolesta äänestäneitä oli tulostaulun mukaan enemmän kuin äänestäjiä.

Katso myös 
 Krimin kansanäänestys 2014
 Donetskin ja Luhanskin alueiden kansanäänestykset 2014

Lähteet

Aiheesta muualla 

Venäjän hyökkäys Ukrainaan 2022
Kansanäänestykset
Shrirangapattana

Shrirangapattana (ennen myös muodossa Seringapatam) on kaupunki  Kaverijoen saarella Intian Karnatakan osavaltiossa. Kaupunki oli aikanaan Mysoren hallitsijoiden pääkaupunki ja se tunnetaan useista historiallisista kohteistaan. Sen asukasluku vuonna 2011 oli 25 061.

Maanatiede

Shrirangapattana sijaitsee saarella Kaverijoella Intian Karnatakan osavaltiossa Mandyan piirikunnassa. Saarella on kokoa noin 7,2 km². Osa joen saarista Shrirangapattanaista länteen ovat osa Ranganthittun lintujensuojelualuetta.

Historia

Kansanperinteen mukaan hindulainen saagi Gautama asui aikanaan saarella. Myöhemmin Shrirangapattanan nimi on johdettu Shri Rangasta eli hindulaisesta jumala Vishnusta, jolle omistettu temppeli rakennettiin paikalle 1100-luvulla. Myöhemmin käytettiin usein nimen englantilaista muotoa Seringapatam. 

Saarelle alettiin rakentaa linnoitteita 1400-luvulla ja vuonna 1610 siitä tuli Mysoren hallitsijoiden pääkaupunki. Mysoren hallitsijat olivat alkujaan hinduja, mutta vuonna 1761 valtaan nousi muslimi Haider Ali ja hänen jälkeensä Tipu Sultan. Mysoren hallitsijat kävivät sodan sodan brittejä vastaan, jonka aikana britit piirittivät saaren Charles Cornwallisin johdolla. Piiritys päättyi Seringapatamin sopimukseen vuonna 1792. Mysore ja britit ajautuivat vielä myöhemmin uuteen sotaan, joka päättyi Tipu Sultanin kuolemaan Seringapatamin piirityksessä.

Väestö

Shrirangapattanan asukasluku oli Intian vuoden 2011 mukaan 25 061. Sen asukkaista hinduja oli 85,9 % ja muslimeja 12,38 %. Lukutaitoisuss oli 79,98 %.

Kulttuuri
Shrirangapattana on ollut Intian aielistalla Unescon maailmanperintöluetteloon vuodesta 2014. Saarella on useita historiallisia kohteita. Hindulaisia turisteja saarelle vetävät hindulaiset kohteet 1600-luvulta. Muita myöhempiä islamilaisia kohteita ovat esimerkiksi Tipu Sultanin rakennuttamat Jami Masjid-moskeija ja Daria Daulat Baghin kesäpalatsi. Lal Bagh eli punainen puutarha on Mysoren sulttaanien hautapaikka.

Lähteet

Karnatakan kaupungit
Intian saaret
Thanesar

Thanesar tai Kurukshetra on kaupunki Intian Haryanan osavaltiossa. Se on tärkeä hindulainen pyhiinvaelluspaikka. Kaupungin asukasluku oli vuonna 2011 155 152.

Maantiede

Thanesar sijaitsee Intian Haryana osavaltion koillisosassa Kurukshetran piirikunnassa. Kaupunki on Saraswatijoen varrella noin 32 kilometriä Karnalin kaupungista pohjoiseen.

Historia

Thanesarin historiallinen nimi on Kurukshetra. Paikka tunnetaan hyvin vanhana indoarjalaisena asutuksena. Se liitetään Mahabharatassa esiinyviin legendoihin ja Bhagavad Gitan ensimmäisessä säkeessä. Sen mainitsee myös kiinalainen tutkimusmatkailija Xuanzang. Kaupunki tunnettiin hindulaisesta temppelistä, jossa säilytettiin pronssista idolia. 600-luvulla kaupunki oli kuningas Harshan pääkaupunki.

Mahmud Ghaznilainen ryösti kaupungin sotaretkellään intiaan vuosina 1014–1015 ja vei mukanaan sen kuuluisan pronnsi-idolin. Ghaznavidit hallitsivat kaupunkia vuosiin 1043–1044, jolloin heidät kukisti hindulaisten hallitsijoiden liittouma. Hinduvaltaa kesti vuoteen 1192, jolloin alueen valtasivat islamilaiset ghuridit. Ghurideja seurasi puolestaan Delhin sulttaanikunta. Islamilaisetkin hallitsijat säilyttivät vanhan hindulaisen pyhätön, joka oli tärkeä pyhiinvaelluspaikka. Islamilaisia historiallisia kohteita kaupungissa ovat esimerkiksi sen linnoitus ja šeikki Chilli Jalalin hauta.

Kulttuuri

Thanesar on tärkeä hindulainen pyhiinvaelluspaikka. Auringonpimennyksien aikaan kaupungin vesialtaille saapuu miljoonia pyhiinvaeltajia. Ympäröivällä seudulla on 350 pyhiinvaelluspaikkaa.

Väestö
Thanesarin asukasluku oli Intian vuoden 2011 väestönlaskennan mukaan 155 152. Asukkaista hinduja oli 91,94 %, sikhejä 6,51 % ja muslimeja 1,08 %. Lukutaitoisuus oli 89,04 %.

Lähteet

Haryanan kaupungit
Hindulaisuuden pyhät paikat
Eine Kleine Nachtmusik (albumi)

Eine Kleine Nachtmusik on brittiläisen äärimetalliyhtye Venomin livealbumi vuodelta 1986.

Nauhoitukset ja julkaisu 

Markkinoille oli 1980-luvun puoliväliin mennessä ilmestynyt useita Venom-bootlegeja, jotka oli julkaistu Neat Recordsin lisenssillä mutta ilman yhtyeen suostumusta. Niiden laatu oli heikko, ja vuonna 1985 Venomin jäsenet lupailivat haastatteluissa virallista konserttitaltiointia. Rumpali Anthony ”Abaddon” Brayn mukaan sen äänittäminen oli kuitenkin vaikeaa:

Virallisen livealbumin nimeksi suunniteltiin ensin Alive In ’85. Lopulliseksi nimeksi valittiin kuitenkin Eine Kleine Nachtmusik Mozartin samannimisen serenadin mukaan. Taidemusiikin klassikkoon viittaava nimi oli Venomille tyypillinen provokaatio ja rock-perinteitä tietoisesti rikkova ratkaisu. Livealbumille päätyi materiaalia kolmesta konsertista. Yksi niistä oli soitettu Lontoon Hammersmith Odeonilla lokakuussa 1985 ja kaksi New Yorkin The Ritzissä huhtikuussa 1986. Albumille valikoitiin konserttien suosituimmat kappaleet. Albumin tuotti Venomin basisti ja laulaja Conrad ”Cronos” Lant ja äänitti Keith Nicol.

Eine Kleine Nachtmusik julkaistiin joulukuussa 1986. Venomin alkuperäinen kitaristi Jeffrey ”Mantas” Dunn oli tuossa vaiheessa jo jättänyt yhtyeen. Eine Kleine Nachtmusik oli myös viimeinen albumi, jonka Venom julkaisi Neat Recordsin kautta.

Vastaanotto 

Imperiumin Janne Peltonen kirjoittaa vuonna 2005 julkaistussa arvostelussa, että ”Eine Kleine Nachtmusik onnistui vangitsemaan Venomin keikan hienosti – –, ja kun loistavista kappaleista ei varsinaisesti ollut pulaa, niin livelättyä kelpaa kuunnella edelleenkin.”

Kappaleet 

Kappaleet 1, 2, 5, 13, 14, 15, 18 C. Lant / J. Dunn. Kappaleet 3, 4, 6, 7, 8, 10, 11, 12, 16, 17, 20 ja 21 C. Lant / A. Bray / J. Dunn.

LP 1

A-puoli
 
 
 
 
 
 

B-puoli

LP 2

A-puoli
 
 
 
 
 

B-puoli

Kokoonpano 

 Abaddon – rummut
 Cronos – laulu ja bassokitara
 Mantas – sähkökitara

Lähteet 

Venomin albumit
Vuoden 1986 konserttitallenteet
Aikamies

Aikamies on Samppa Batalin ohjaama ja käsikirjoittama suomalainen elokuva, joka tulee ensi-iltaan joulukuussa 2022.

Elokuva sai maailman ensiesityksensä Varsovan elokuvajuhlien Free Spirit -sarjassa lokakuussa 2022. Elokuva voitti sarjan ja palkittiin Free Spirit -palkinnolla.

Aikamies on rakkaustarina, jossa yksinäinen ovimies asettaa vaakalaudalle sekä sydämensä että mielensä, kun lapsuudessa kielletyt aikamatkustusleikit muuttuvat todeksi.

Aikamiehen nimiroolissa nähdään Matti Pajulahti ja toisessa pääroolissa on Annika Hartikka. Elokuvassa näyttelevät muun muassa Joel Hirvonen ja Jaana Saarinen.

Elokuvan on kuvannut Miikka Pakarinen ja leikannut Tuomas Kohtamäki. Elokuvan levittää elokuvateattereihin Black Lion Pictures.

Lähteet 

Vuoden 2022 suomalaiset elokuvat
Tulevat elokuvat
Suomalaiset independent-elokuvat
The Mars Volta (albumi)


The Mars Volta on The Mars Voltan seitsemäs studioalbumi, joka julkaistiin 16. syyskuuta 2022.

Kappaleet

Arvostelut 
 Soundi:

Lähteet 

Vuoden 2022 albumit
The Mars Voltan albumit
Villa Grönberg

Villa Grönberg on Tikkurilan aseman itäpuolella Vantaan Jokiniemessä sijaitseva kolmikerroksinen kerhotila ja entinen asuinrakennus. Punatiilisen yksityistalon suunnitteli Lars Sonck, ja se valmistui alueella sijainneen lyijyvalkoistehtaan johtajan asunnoksi vuonna 1936. Vuonna 1928 perustetun tehtaan omisti liikemies Artur Grönberg, jonka poika Kurt perheineen oli Villa Grönbergin ensimmäinen asukas. Kurt Grönberg peri tehtaan toimitusjohtajan paikan isältään vuonna 1937. Edustusasunto pysyi Grönbergin suvun omistuksessa 1980-luvulle asti. Tehtaan toiminta päättyi vuonna 1984, ja maakauppojen yhteydessä myös Villa Grönberg siirtyi Vantaan kaupungin omistukseen. Rakennus on suojeltu asemakaavalla. 

Rakennus pysyi vuosia tyhjillään, ennen kuin Vantaan A-kilta kunnosti sen Museoviraston ohjauksessa kerhotilaksi 1990-luvun alussa. Kellariin museoitiin Grönbergin perheen pommisuoja. Puretun lyijyvalkoistehtaan alueen pintamaita puhdistettiin 1990- ja 2000-luvuilla. Entisen tehtaan alueet ovat jääneet rakentamattomiksi, mutta niille suunnitellaan koulukampusta. Villa Grönberg säilytetään, ja sen ympärille on suunniteltu puutarhaa.

Lähteet

Viitteet

Aiheesta muualla  

Jokiniemi
Lars Sonckin suunnittelemat rakennukset
Vantaan suojellut rakennukset
African Moot

African Moot on Shameela Seedatin ohjaama ja käsikirjoittama eteläafrikkalais-suomalaisena yhteistuotantona tehty dokumenttielokuva vuodelta 2022.

Elokuva käsittelee African Human Rights Moot Court Competition -kilpailua, jossa afrikkalaiset tuomarit, oikeusoppineet ja oikeustieteen opiskelijat argumentoivat toisiaan vastaan fiktiivisissä oikeustapauksissa.

Lähteet 

Vuoden 2022 suomalaiset elokuvat
Suomalaiset dokumenttielokuvat
All that Remains to Be Seen

All that Remains to Be Seen on Julie Bezerra Madsenin ohjaama ja käsikirjoittama suomalais-tanskalaisena yhteistuotantona tehty dokumenttielokuva vuodelta 2022.

Elokuva kertoo Christinasta ja hänen 7-vuotiaasta pojastaan, jotka sairastavat silmien verkkokalvoja rappeuttavaa Stargardtin tautia.

Lähteet 

Vuoden 2022 suomalaiset elokuvat
Suomalaiset dokumenttielokuvat
Tanskalaiset dokumenttielokuvat
Jumalten keinussa

Jumalten keinussa on Marjaana Mykkäsen ohjaama ja käsikirjoittama suomalainen dokumenttielokuva vuodelta 2022.

Elokuva käsittelee Suomen kansallisoopperan vuonna 2016 aloittamaa projektia, jossa on määrä esittää Richard Wagnerin neliosainen Nibelungin sormus -oopperasarja. Elokuvassa kuvataan oopperatuotantoa kulissien takaa projektissa, joka ajautuu moniin ongelmiin muun muassa koronaviruspandemian ja alati vaihtuvien työryhmän jäsenten vuoksi.

Lähteet 

Vuoden 2022 suomalaiset elokuvat
Suomalaiset dokumenttielokuvat
Puutarha (dokumenttielokuva)

Puutarha on Minna Havukaisen ohjaama suomalainen dokumenttielokuva vuodelta 2022.

Elokuva käsittelee BDSM-seksiä.

Lähteet 

Vuoden 2022 suomalaiset elokuvat
Suomalaiset dokumenttielokuvat
Prime Evil

Prime Evil on brittiläisen äärimetalliyhtye Venomin kuudes studioalbumi. Se julkaistiin vuonna 1989 ja oli ensimmäinen kolmesta laulaja-basisti Tony ”Demolition Man” Dolanin kanssa tehdystä albumista. Kitaraa ja rumpuja soittavat alkuperäisjäsenet Jeffrey ”Mantas” Dunn ja Anthony ”Abaddon” Bray, rytmikitaraa uusi jäsen Al Barnes. Albumilla Venomin musiikki loittoni black metalista ja uuden aallon brittimetallista ja lähestyi amerikkalaistyylistä thrash metalia. Sanoitukset käsittelevät yhtyeelle tyypillisiä aiheita, kuten Saatanaa, Helvettiä, naisia, seksiä ja metallimusiikkia.

Dolan, Dunn ja Bray tekivät vuonna 2015 paluun nimellä Venom Inc. Kokoonpano julkaisi vuonna 2017 studioalbumin Avé.

Vastaanotto 

Imperiumin Aleksi Peura kirjoitti vuonna 2017, että kolmen ensimmäisen albuminsa jälkeen Venom on julkaissut ”kaksi hyvää levyä [Prime Evil ja Resurrection] ja hirmuisen läjän silkkaa sontaa”. Peuran mukaan Prime Evilillä ”oli sitä vimmaista näyttämisenhalua, joka yhtyeeltä oli muutaman levyn ajaksi kadonnut ja kaikkoaisi pian uudestaan”. Metal Express Radion kriitikko Lior Stein pitää Prime Eviliä osoituksena siitä, että Venom kykeni tuottamaan vahvaa materiaalia myös ilman alkuperäistä keulahahmoa Conrad ”Cronos” Lantia. Hän kirjoittaa Venomin löytäneen Prime Evilillä musiikkiinsa uutta voimaa ja tarjonneen kelpo haasteen yhdysvaltalaisille thrash-yhtyeille. The Metal Archives -sivustolla Prime Evil on käyttäjäarvioista lasketun keskiarvon perusteella Venomin paras studioalbumi. AllMusic-sivustolla albumi saa arvosanaksi kolme tähteä viidestä mahdollisesta.

Rumpali Tony Bray on nimennyt Prime Evilin henkilökohtaiseksi suosikikseen Venomin tuotannosta ja kuvaillut sitä yhtyeen ”uudestisyntymäksi”. Myös Tony Dolan on muistellut albumia hyvillä mielin.

Kappaleet

Kokoonpano 

Venom
 Demolition Man – laulu, bassokitara
 Mantas – soolokitara
 Al Barnes – rytmikitara
 Abaddon – rummut

Tuotanto
 Nick Tauber, Kevin Ridley – tuottajat
 Barry Clempson – teknikko
 Steve Brew – apulaisteknikko

Lähteet 

Venomin albumit
Vuoden 1989 albumit
Perhereissu

Perhereissu on Janne Nykäsen ohjaama ja käsikirjoittama suomalainen independent-tuotantona tehty lastenelokuva vuodelta 2022.

Elokuva kertoo kahdesta tytöstä, Mariasta ja Asteesta, joiden vanhemmat ovat eroamassa. Tytöt päättävät kuitenkin saattaa vanhempansa jälleen yhteen

Lähteet 

Vuoden 2022 suomalaiset elokuvat
Suomalaiset lastenelokuvat
Suomalaiset independent-elokuvat
Temples of Ice

Temples of Ice on äärimetalliyhtye Venomin seitsemäs studioalbumi. Albumilla jatkaa sama kokoonpano kuin edellisellä albumilla Prime Evilillä.

 Vastaanotto Temples of Icen ilmestyessä Venomin suosio oli ollut jo pitkään laskussa. Laulaja-basisti Tony ”Demolition Man” Dolan oli tyytymätön albumin kansikuvaan ja tuotantoon ja koki hyvää kappalemateriaalia menneen sen vuoksi hukkaan. Rock Hardin aikalaisarvostelussa albumia kuvailtiin ammattitaitoiseksi ja kohtuullisen onnistuneeksi muttei kuitenkaan niin hyväksi, että se kykenisi pitämään yhtyeen kulttisuosiota yllä tai tyydyttämään vanhojen fanien nostalgiaa. Metal Express Radion kriitikko Lior Stein kuvaili Temples of Icea'' vuonna 2008 julkaistussa arvostelussa ”ihan hyväksi”.

Kappaleet

Kokoonpano 

 Demolition Man – laulu, bassokitara
 Mantas – soolokitara
 Al Barnes – rytmikitara
 Abaddon – rummut

Lähteet 

Venomin albumit
Vuoden 1991 albumit
Árgilos

Árgilos () eli Agrilós (Αγριλός) on pieni Kreikan saari, joka kuuluu Kykladien saariryhmään ja tarkemmin Pieniin Kykladeihin, ja sijaitsee Schoinoúsan ja Ofeidoússan saarten eteläpuolella. Saaren pinta-ala on noin 0,085 neliökilometriä ja se on asumaton (vuonna 2011). Hallinnollisesti Árgilos kuuluu Náxoksen ja Pienten Kykladien kuntaan, Náxoksen alueyksikköön ja Etelä-Egean saarten alueeseen.

Lähteet 

Pienet Kykladit
Monzan ralli

Monzan ralli on Italiassa Monzan kaupungin ja moottoriradan ympäristössä vuosittain ajettava ralli. Se on perinteisesti ollut kauden päättymistä juhlistava kilpailu, johon osallistuu rallin huippujen lisäksi myös rata-autoilijoita sekä muita moottoriurheilijoita. Se onkin ajettu vuosina 2003–2019 nimellä Monza Rally Show.

Monzan ralli lisättiin kesken kauden 2020 rallin MM-sarjan kilpailukalenteriin korvaamaan koronaviruspandemian vuoksi peruttuja kilpailuja. Sama toistui jälleen kaudella 2021, jolloin se korvasi Japanin rallin. Molemmilla kausilla se oli kauden viimeinen osakilpailu. Rallin maailmanmestaruus ratkesi siellä molempina vuosina Sébastien Ogierin eduksi.

Voittajat 
Lähde:

Lähteet

Aihesta muualla 

Rallin MM-sarjan osakilpailut
Italian moottoriurheilu
Monza
Tapani Rantala

Tapani Rantala (s. 1934 Pessalompolo, Ylitornio) on suomalainen taidemaalari. Rantalan ensimmäinen yksityisnäyttely järjestettiin vuonna 1966 Rovaniemellä. Rantala valmistui opettajaksi Rauman seminaarista 1961 ja opiskeli taidemaalausta Repin-instituutissa Pietarissa (silloinen Leningrad) vuosina 1973–1975.  

Rantala on työskennellyt taidemaalarina Helsingissä ja 1980-luvulta alkaen pysyvästi Lapissa. 

Rantala tunnetaan etupäässä realistisista (1970-luvulta 1990-luvulle) ja realismia fantasiaan yhdistävistä (1990-luvulta nykypäivään), Lapin luontoa ja ihmisiä kuvaavista öljy- ja vesiväriteoksista, tilaustyönä tehdyistä muotokuvista sekä suurikokoisista maalauksista yritystiloihin ja julkisiin tiloihin.

Muotokuvia 
 Kirjailija Timo K. Mukka 1967-82
 Näyttelijä Heidi Krohn 1977
 Ministeri Katri-Helena Eskelinen 1981
 Olympiavoittaja Jouko Törmänen 1981
 Oulun piispa Hannes Leinonen
 Maaherra Ragnar Lassinantti 1982
 Kelan pääjohtaja Jaakko Pajula 1982
 Vuorineuvos, Veitsiluoto Oy:n toimitusjohtaja Pentti O. Rautalahti 1986
 Olympiavoittaja Eero Mäntyranta 1988
 Teatterineuvos, näyttelijä Sylvi Salonen 1989
 Sellisti Seppo Laamanen, 1980-luvun loppu
 Kirjailija Annikki Kariniemi, 1980-luvun loppu
 Kapellimestari Paavo Berglund, 1980-luvun loppu
 Laulajat Virpi ja Katja Kätkä 1990
 Muusikko Seppo Leino 1997
 Laulaja Eero Magga 2003
 Rovaniemen kaupunginjohtaja Mauri Gardin 2004
 Opetusneuvos Pentti Leipälä 2004
 Maaherra Hannele Pokka 2008
 Kaupunginjohtaja, Eläkeliiton puheenjohtaja Hannes Manninen 2016

Suurikokoisia maalauksia julkisissa tiloissa ja yritystiloissa 

 Erotustulilla 1981 ja Vasan merkintä 1990, n. 6 m. Hotelli Santa Clausin aula, Rovaniemi
 Kunnon paikka, 1980-luku, Siilinjärven kuntoutuskeskus, Siilinjärvi
 Savotta ja uitto 1990, 10 m. Veitsiluodon tehtaiden pääaula, Kemi (2022 alkaen Kemin taidemuseo)
 Pohjolan ikuinen kierto 1992, 11,5 m. Ylitornion kunnanviraston pääaula, Ylitornio
 Lapin lumo 2000, 5 m. Ivalon lentoaseman aula, Ivalo
 Uitto, Savotta ja Ihmisiä Lapinmaan raitilla, Uitto Pub, Rovaniemi
 Kultainen leikkaus ja sen tekijöitä, 2016, 3,3 m. Kaivosyhtiö Agnico Eaglen Suurikuusikon kaivoskonttori, Kittilä
 Tietäjien aika 2017-2019, 4,9 m. Lapin yliopisto, Rovaniemi

Kuvituksia 

 Lapin tarinoita 1981 WSOY, Jussi Lainio
 Metsästäjä-lehden pakinat 1998-1999, Lanko-Pekka
 Kellä tuuria on, kellä ei 1997 Toivo ja Hilda Raution perikunta, Toivo Rautio
 Keksin tulva 2015 Väyläkirjat, Erik Wahlberg ja Pentti Kerola

Lähteet

Aiheesta muualla 

 www.tapanirantala.com
 Suomalaisen kuvataiteen bibliografia: Rantala, Tapani

Suomalaiset taidemaalarit
Vuonna 1934 syntyneet
Asiatonta oleskelua

Asiatonta oleskelua on suomalaisen laulaja-lauluntekijän Litku Klemetin 28. lokakuuta 2022 julkaistu studioalbumi.

Kappaleet

Arvostelut 
 Desibeli.net: 
 Helsingin Sanomat: 
 Kulttuuritoimitus: 
 Soundi:

Lähteet

Vuoden 2022 albumit
Litku Klemetin albumit
Karrakoski

Karrakoski on sukunimi, joka on muun muassa seuraavilla suomalaisilla henkilöillä:

Eino Karrakoski (1901−1986), osuustoimintaliikkeen vaikuttaja, yritysjohtaja, rehtori ja kauppaneuvos
F. M. Karrakoski (1888−1968), kirjailija, toimittaja ja kotiseutumies
Juhani Tähkävuori

Juhani Tähkävuori (s. 23. kesäkuuta 1979) on suomalainen entinen jalkapalloilija. Hän edusti Veikkausliigassa FC Jazzia kaudella 2003. Hän on pelannut myös kaksi poikien maaottelua.

Pelaajauransa jälkeen Tähkävuori on toiminut muun muassa HIFK:n urheilu- ja liiketoimintajohtajana. Syyskuussa 2022 Tähkävuori nimitettiin TPS:n myyntitehtäviin.

Lähteet 

Suomalaiset jalkapalloilijat
Vuonna 1979 syntyneet
Elävät henkilöt
Laçınin käytävä

Laçınin käytävä on Armenian ja Vuoristo-Karabahin yhdistävä tiealue Azerbaidžanissa. Käytävä määriteltiin vuonna 2020 Armenian–Azerbaidžanin sodan rauhansopimuksessa ja Venäjä asetti rauhanturvaajat suojaamaan käytävää. Käytävän alueella asuu noin 200 ihmistä. Venäjä veti osan rauhanturvaajistaan pois Ukrainan sodan vuoksi syksyllä 2022, jolloin alueella alkoivat taas levottomuudet.

Lähteet

Vuoristo-Karabah
Anttu Harlin

Antrea Elias "Anttu" Harlin (s. 1980) on suomalainen tuottaja, kirjailija ja yrittäjä. Hän on animaatioihin keskittyneen Gigglebug Entertainment-tuotantoyhtiön toimitusjohtaja ja perustaja. Yhtiö on luonut esimerkiksi Kikattava Kakkiainen- ja Keltainen lumimies- sarjat.

Ura 

Ollessaan 18-vuotias Anttu Harlin oli puoli vuotta Meksikossa enonsa Renny Harlinin ohjaaman Deep Blue Sea -elokuvan kuvauksissa osana lavasteryhmää. Lukion ja armeijan jälkeen hän on valmistunut Brightonin yliopistosta, jossa hän opiskeli kolme vuotta teatteria ja visuaalisia taiteita. Työharjoittelunsa hän teki Harlinin Mindhunters-elokuvan jälkituotannossa Lontoossa. Tämän jälkeen Harlin perusti oman studion, jossa hän teki muun muassa musiikkivideoita, dokumentteja ja mainoksia.  Hän työskenteli myös helsinkiläisessä animaatiostudiossa, jossa hän tutustui animaattoreihin ja hahmosuunnittelijoihin, esimerkiksi Joonas Uttiin. 

Harlin ja Utti perustivat Gigglebug Entertainment- yhtiön vuonna 2013. Miehet olivat tutustuneet vuonna 2011, kun Utti esitteli Harlinille ideaansa tarttuvasta naurusta ja he olivat alkaneet suunnittella idean ympärille pelisovellusta. Sovellus julkaistiin yrityksen ensimmäisenä toimintavuonna ja Harlin ja Utti alkoivat ideoida keskenään myös Keltainen lumimies -hahmoa.

Keväällä 2015 Kikattava Kakkiainen -sarja sai ensiesiintymisensä Pikku Kakkosessa ja Otava julkaisi ensimmäisen Kikattava Kakkiainen -kirjan.

Yhtiö on tehnyt yhteistyötä muun muassa Disneyn kanssa, kun Harlin ja Utti suunnittelivat Disney Channelille uuden sarjan, joka pohjautui 101 dalmatialaisia -elokuvaan.

Tunnustuksia 
Vuonna 2016 julkaistu DJ Kakkiainen voitti Emman

Tuotantoja

Animaatiosarjat 
Harlin on toiminut muun muassa
päätuottajana Keltainen lumimies-sarjassa. 
tuottajana Nickelodeonin julkaisemssa The BeadBuds, Let's Jam! -animaatiosarjassa

Kirjat 
Harlin ja Utti ovat julkaisseet useita lastenkirjoja:
Harlin & Utti: Kikattava Kakkiainen: naurunappikirja, 2015
Harlin & Utti: Kikattava Kakkiainen ja jymy-yllätys: metelinappikirja, 2016
Harlin & Utti: Kikattava Kakkiainen ja bändi: musiikkinappikirja, 2017
Harlin & Utti: Kikattava Kakkiainen ja Neiti Siilin avaruuskivi, 2018
Harlin & Utti: Kikattava Kakkiainen ja City-Kanin skeittilauta, 2018
Harlin & Utti: Kikattava Kakkiainen ja Herra Hirven hiekkalinna, 2019
Harlin & Utti: Kikattava Kakkiainen ja Setä Simarusinan käpygolf, 2020

Muut 
Harlin ja Utti ovat julkaisseet myös musiikkia ja muita äänitallenteita:
Kikattava Kakkiainen: DJ Kakkiainen -CD, 2016
Kikattava Kakkiainen: Juostaan diskoon! -CD, 2018
Aamusatu : Kikattava Kakkiainen ja Kukkuluuruu -äänitallenne, 2019

Yksityiselämä 
Anttu Harlin on naimisissa ja hänellä on kolme lasta. Hän on Renny Harlinin sisarenpoika.

Lähteet

Aiheesta muualla 
IMDB

Emma-palkinnon saajat
Suomalaiset televisiotuottajat
Suomalaiset yrittäjät
NHL-kausi 2022–2023

NHL-kausi 2022–2023 on National Hockey Leaguen 105. kausi. Runkosarja alkoi 7. lokakuuta 2022 Prahassa pelatulla kahdella ottelulla. Hallitsevana mestarina kauteen lähti Colorado Avalanche.

Vuoden 2022 varaustilaisuuden ensimmäisen varauksen sai Montreal Canadiens, joka varasi slovakialaishyökkääjä Juraj Slafkovskýn. Slafkovský oli ensimmäinen koko varaustilaisuuden ykkösenä varattu slovakialainen pelaaja sekä ensimmäinen suomalaisesta joukkueesta varattu ykkösvaraus.

Kauden ohjelma

Euroopassa pelatut ottelut 
 Nashville Predators ja San Jose Sharks kohtasivat toisensa Prahan O2-areenalla 7. ja 8. lokakuuta 2022.
 Colorado Avalanche ja Columbus Blue Jackets kohtasivat toisensa Tampereen Nokia Arenalla 4. ja 5. marraskuuta 2022.

Ulkoilmaottelut 
 NHL Winter Classic -ottelu pelataan 2. tammikuuta 2023. Boston Bruins isännöi Pittsburgh Penguinsia Fenway Park -stadionilla, joka on MLB-joukkue Boston Red Soxin kotikenttä.
 Stadium Series -ottelu pelataan 18. helmikuuta 2023. Carolina Hurricanes isännöi Washington Capitalsia Carter-Finley Stadiumilla, joka on Pohjois-Carolinan yliopistojoukkue NC State Wolfpackin jalkapallokenttä.

Tähdistöottelu 
 Kauden tähdistöottelu 2023 All-Star Game pelataan Florida Panthersin kotiareena FLA Live Arenalla viikonloppuna 3. – 4. helmikuuta 2023.

Tilastot

Runkosarjan pistepörssi 

Tilanne 18.11.2022.

Maalivahtien tilastot (runkosarja) 

Tilanne 18.11.2022. Tilastossa väh. 5 ottelua pelanneet maalivahdit.

Sarjataulukko

Itäinen konferenssi

Läntinen konferenssi

Lähteet 

NHL-kaudet
Jääkiekkosarjojen kausi 2022–2023
Kuopion Melalahden työväentalo

Melalahden työväentalo oli Kuopion kaupungin Melalahden kylässä sijainnut työväentalo. Melalahti oli Riistaveden kunnan keskustaajama, kunnes Riistavesi liitettiin Kuopioon vuonna 1973.

Historiaa
Melalahden työväenyhdistys perustettiin vuonna 1905. Talo valmistui vuonna 1909. Rahaa talon rakentamiseen kerättiin muun muassa arpajaisilla. Talossa oli neljä huonetta; se oli ilmeisesti Harju-nimisen tilan päärakennus. Vuonna 1921 yhdistys liittyi Suomen Sosialistiseen Työväenpuolueeseen, ja vuonna 1923 talo takavarikoitiin väliaikaisesti.

1930-luvun alussa talo suljettiin jälleen ja yhdistys lakkautettiin kommunistilakien nojalla. Sitä ennen yhdistys kuitenkin myi talonsa Kuopion sosialidemokraattiselle piirijärjestölle, luultavasti estääkseen talon takavarikoinnin valtiolle. Alkuvuodesta 1937 kihlakunnanoikeus kuitenkin mitätöi kaupan, ja hovioikeus vahvisti mitätöinnin. Piirijärjestö vei asian korkeimpaan oikeuteen, mutta tuomio ei muuttunut. Keväällä 1938 talo myytiin valtion pakkohuutokaupalla Riistaveden kunnalle. Kunta muutti työväentalon kansakouluksi, mahdollisesti purki sen ja siirsi sen toiseen paikkaan.

Vuonna 1939 yhdistyksen uudelleen perustamista suunniteltiin. Ilmeisesti tämä onnistuikin, sillä yhden lähteen mukaan Melalahden työväenyhdistys liittyi vuonna 1945 SKDL:n.

Toimintaa työväentalolla
Heinäkuussa 1913 yhdistys järjesti kesäjuhlan talollaan. Ohjelmassa oli muun muassa näytelmä ja urheilua. Vuonna 1912 työväentalolla pidetyissä perheiltamissa paikalle tuli ”majatalon poika” häiriköimään humalassa. Ovenvartijan huomautettua, että tilaisuus oli vain työväenyhdistyksen jäsenille, poika yritti väkisin sisälle, rikkoi ovenkahvan ja koetti rikkoa myös ikkunoita. Vuonna 1928 talolla järjestettiin Tapanin tanssit. Myös Melalahden Osuuskauppa piti talolla kokouksiaan.

Lähteet 

Työväentalot
Kuopion rakennukset ja rakennelmat
Riistavesi
Diavátes

Diavátes (, myös Diavatés, Διαβατές) on pieni Kreikan saariryhmä, joka kuuluu Dodekanesian saariryhmään ja sijaitsee Sýmin saaren länsipuolella. Saaret ovat asumattomia (vuonna 2011). Hallinnollisesti Diavátesin saaret kuuluvat Sýmin kuntaan, Ródoksen alueyksikköön ja Etelä-Egean saarten alueeseen.

Diavátesin saaret ovat Sýmin ympäristön muiden pienten lähisaarten kanssa osa Natura 2000 -aluetta.

Saaret

Lähteet 

Dodekanesia
Kreikan Natura-alueet
Sými
Koukkujärven jätekeskus

Koukkujärven jätekeskus eli Biomylly on jätekeskus, biolaitos ja entinen kaatopaikka Nokialla Pirkanmaalla. Jätekeskuksen omistaa Pirkanmaan jätehuolto.

Jätekeskus on ollut toiminnassa vuodesta 1995. Sen alueella sijaitsee 1960-luvulla käyttöönotettu kaatopaikka, jonka käytöstäpoistosta Pirkanmaan Jätehuolto huolehtii. Koukkujärven jätekeskus on osa bio- ja kiertotalouden ECO3-yritysaluetta.

Tontille rakennettu biolaitos aloitti toimintansa kesällä 2021. Sen tuottamaa biokaasua käytetään jo jäteautojen polttoaineena, mutta julkiseen käyttöön suunniteltu biokaasuasema on myöhästynyt laitoksen rakentamisessa ja biokaasun suodattamisessa ilmenneiden ongelmien vuoksi. Biokaasuaseman ennakoidaan tulevan käyttöön syksyllä 2022 ja koko laitoksen olevan valmis keväällä 2023.

Lähteet

Aiheesta muualla
 Pirkanmaan jätehuolto: Biolaitos

Nokian rakennukset ja rakennelmat
Jätehuolto Suomessa
Shiv (DC Comics)

Cynthia Burman, joka tunnetaan paremmin  nimellä Shiv on Geoff Johnsin ja Lee Moderin luoma supersankari, joka esiintyy DC Comicsin julkaisemissa amerikkalaisissa sarjakuvakirjoissa.  Cindy on sotarikollisen ja superpahis Shiro Iton, a.k.a Dragon Kingin tytär.

Kuvitteellinen henkilöhistoria
Cynthia "Cindy" syntyi tohtori Shiro Itolle ja hänen ensimmäiselle vaimolleen Suzanne Itolle Blue Valleyssa, Nebraskassa.  Shiro yritti tehdä Cindyllä kokeita, jotka muuttaisivat häntä fyysisesti ja emotionaalisesti.  Välttääkseen lisävamman tyttärelleen Suzanne otti Cindyn ja pakeni Blue Valleysta.  Lopulta he asettuivat Farmersvilleen, Kaliforniaan.  Pelokas Cindy oli huolissaan siitä, että hänen isänsä löytäisi hänet, vaikka Suzanne vakuutti, että he olivat turvassa.  Samana iltana Dragon King palasi ja vei Cindyn ja Suzannen takaisin Blue Valleyyn, jossa hän aloitti kokeilunsa.  Hän aloitti asettamalla terät tyttärensä ranteisiinsa, mikä antoi hänelle mahdollisuuden tehdä korjaamatonta vahinkoa ympärillään oleville.  Hän varttui opiskellessaan kemiaa ja kehittyi hyvin fyysisesti, henkisesti ja koulutuksessaan.

Kun Cindy oli kolmannella luokalla, Cindy menetti voimiensa hallinnan ja murhasi vahingossa Suzannen.  Cindy oli järkyttynyt menetyksestä, josta Dragon King syytti häntä.  Ensimmäisenä päivänään neljännellä luokalla Cindy puhui luokassaan äitinsä kuolemasta ja totesi vain, ettei hän kuitenkaan pitänyt äidistään.  Tämän jälkeen hänen isänsä haki Cindylle uutta hoitajaa, mutta ensimmäinen nainen ei selvinnyt tuntemattomista syistä.  Sitten hän kidnappasi Bobbie Burmanin ja teki hänestä Cindyn hoitajan ja julkisen äitipuolen.  Äitinsä kuoleman jälkeen Cindyn persoonallisuus alkoi muuttua viskoosimmaksi ja ovelammaksi nuoreksi tytöksi.  Hänestä tuli koulun ilkein tyttö neljännellä luokalla, ja hän jatkoi tyrannimaista hallintoaan pitkälle Blue Valley High Schoolin vuosiin.

Vuoteen 2018 mennessä Cindy oli päächeerleader, suosittujen tyttöjen paras ystävä, ja hänellä näytti olevan kaikki mitä toivoa saattoi.  Hän vastusti Yolanda Montezia oppilaskunnan puheenjohtajaksi mutta oli kateellinen Yolandan suhteesta Henry King Jr.:n kanssa. Hänen isänsä antoi hänelle myös tehtävän päästä lähelle Henryä nähdäkseen, osoittiko hän isänsä kaltaisia ​​telekineettisiä voimia.  Eräänä päivänä hän näki Henryn näyttävän ystävilleen yläosattomia kuvia, jotka Yolanda oli lähettänyt hänelle edellisenä iltana.  Cindy nappasi puhelimen Henryn käsistä ja näki kuvat, vaikka Henry otti puhelimen nopeasti takaisin.  Vaaleissa Cindy lähetti kuvat koko opiskelijakunnalle ja tiedekunnalle.  Hän nöyryytti Yolandaa ja pakotti eron hänen ja Henryn välillä.  Cindy alkoi sittemmin heti seurustella Henryn kanssa.

Muussa mediassa
Cindy Burmania esittää CWn supersankari sarjassa Stargirl Meg DeLacy. Sarjassa Cindy on Courtneyn ja muiden JSAn jäsenten ystävä, sekä JSAn jäsen

Lähteet

DC-universumin supersankarit
Pontic-Kaspian arot

Pontic-Kaspian arot on aroalue, joka ulottuu Mustanmeren pohjoisrannalta Kaspianmerta ympäröivälle pohjoiselle alueelle. Se ulottuu Dobrudzhasta Bulgarian ja Kaakkois-Romanian koilliskulmasta Moldovan ja Etelä- ja Itä-Ukrainan läpi, Venäjän Pohjois-Kaukasian, Etelä- ja Ala-Volgan alueiden halki Länsi-Kazakstaniin.

Lähteet 

Arot
François de Roubaix

François de Roubaix (3. huhtikuuta 1939 Neuilly-sur-Seine, Ranska – 22. marraskuuta 1975 Teneriffa, Kanariansaaret, Espanja) oli ranskalainen elokuvamusiikin säveltäjä.

Elämä ja ura 
François de Roubaix ei saanut virallista musiikinopetusta, mutta hän innostui jazzmusiikista 15-vuotiaasta lähtien. Ystäviensä kanssa hän perusti yhtyeen, jossa hän soitti pasuunaa. Samoihin aikoihin hän oppi elokuvanteosta isältään Paul de Roubaix’lta, joka oli opetusvideoiden tuottaja. Kun nuori de Roubaix toimi apulaisleikkaajana Robert Enricon ohjaamassa lyhytelokuvassa, tämä pyysi hänet myös säveltämään elokuvaan musiikin. De Roubaix suostui ja täten pystyi toteuttamaan niin elokuvan kuin musiikin intohimoaan. Hänen ammattilaisuransa kesti vain vuosikymmenen; vuodesta 1965 vuoteen 1975. Tänä aikakautena hän sävelsi mainoksiin, televisiosarjoihin, lyhytelokuviin sekä noin kolmeenkymmeneen näytelmäelokuvaan, useimmiten Robert Enricon ja José Giovannin ohjaamiin mutta myös Jean-Pierre Melvillen, Jean-Pierre Mockyn sekä Yves Boisset’n ohjaamiin.

De Roubaix rakasti merta ja hän kuoli sukellusonnettomuudessa Teneriffalla 22. marraskuuta 1975. Hän sai César-palkinnon musiikistaan Robert Enricon elokuvaan Kätketty ase (Le Vieux Fusil, 1975) postuumisti vuonna 1976.

Lähteet

Aiheesta muualla 
 François de Roubaix’n viralliset kotisivut 

César-palkinnon saajat
Ranskalaiset elokuvasäveltäjät
Vuonna 1939 syntyneet
Vuonna 1975 kuolleet
Karttulan Talluskylän työväentalo

Talluskylän työväentalo oli Karttulan kunnan (vuodesta 2011 lähtien osa Kuopiota) Talluskylässä sijainnut työväentalo.

Historiaa
Talluskylän työväenyhdistys perustettiin luultavasti vuonna 1909 tai 1910, sillä vuosi 1910 oli ensimmäinen, jolloin yhdistys lähetti tietoja SDP:n puoluetilastoon. Vuoden 1912 tilastossa yhdistyksellä oli 14 jäsentä ja oma talo. Vuoden 1910 tilastoon taloa ei vielä ollut ilmoitettu. Jo vuoden 1910 alussa ilmoitettiin tosin lehdessä valistustilaisuudesta, joka oli tarkoitus pitää ”Pohjois-Talluskylässä työväenyhdistyksen huoneistossa”.

Syksyllä 1922 järjestettiin työväentalolla iltamat, joissa syntyneen kahakan seurauksena kuoli yksi henkilö poliisin luotiin. Kahakan kulusta esitettiin kaksi versiota: työväenlehti Savon Kansa kirjoitti, että paikallinen suojeluskunta oli suunnitelmallisesti lähtenyt häiriköimään iltamia. Työväentalolle päästyään suojeluskuntalaiset yhteislaukauksella ampuivat talon ikkunat rikki. Seurasi pakokauhu, ja iltamien järjestystä valvomassa ollut poliisi ryhtyi taltuttamaan suojeluskuntalaisia sillä seurauksella, että yksi suojeluskuntalainen kuoli poliisin luodista.

Oikeistolaisen Uusi Suomi -lehden mukaan taas humalaisten iltamavieraiden kesken oli syntynyt tappelua, ja kun poliisi yritti sitä taltuttaa, alkoivat tappelijat ampua kohti poliisia. Poliisi ampui ensin varoituslaukauksia, mutta kun sekään ei auttanut, avasi tulen kohti tappelijoita, sillä seurauksella, että eräs paikallinen työmies ja ”tunnettu tappelupukari” kuoli.

Talon tai yhdistyksen myöhemmistä vaiheista ei ole tietoa.

Lähteet 

Työväentalot
Karttula
Sergio Camello

Sergio Camello Pérez (s. 10. helmikuuta 2001 Madrid, Espanja) on espanjalainen jalkapalloilija. Hän edustaa Espanjan pääsarjassa pelaavaa Rayo Vallecanoa lainasopimuksella Atlético Madridista. Camello on pelipaikaltaan keskushyökkääjä.

Seurajoukkueura 
Camello on Atlético Madridin oma kasvatti ja hän aloitti pelaajauransa seuran juniorijoukkueissa jo vuonna 2009. Hän pelasi ensimmäisen pääsarjaottelunsa miesten tasolla 18. toukokuuta 2019 Atléticon vierastasapelissä Levantea vastaan. Camello teki ottelun tasoitusmaalin ja hänestä tuli sen myötä ensimmäinen 2000-luvulla syntynyt Atlético-pelaaja, joka on onnistunut maalinteossa liigatasolla.

Kaudella 2021–22 Camello lainattiin sarjaporrasta alempana pelaavaan Mirandésiin, jonka riveissä hän viimeisteli 15 maalia. Hän liittyi nykyiseen seuraansa lainasopimuksella elokuussa 2022.

Lähteet 

Espanjalaiset jalkapalloilijat
Vuonna 2001 syntyneet
Elävät henkilöt
Hart’s Location

Hart’s Location on kunta (town) Yhdysvalloissa New Hampshiren osavaltiossa. Sen väkiluku oli 68 vuonna 2020. Kunta sijaitsee Carrollin piirikunnassa. Hart’s Location on yksi ensimmäisistä paikoista Yhdysvalloissa, joka julkaisee Yhdysvaltojen presidentinvaalien esivaalien ja varsinaisten presidentinvaalien tulokset.

Väestö 
Vuonna 2020 Hart’s Locationin 68 asukkaasta valkoisia oli 92,6 % ja alkuperäisasukkaita 1,5 %. Asukkaista 1,5 % kuului johonkin muuhun rotuun, ja 4,4 % asukkaista asukkaista kuului kahteen tai useampaan rotuun.

Lähteet

Aiheesta muualla 

New Hampshiren kunnat
Kansanäänestys Mississippin lipusta 2020

Mississippissä järjestettiin kansanäänestys osavaltion virallisesta lipusta 3. marraskuuta 2020, jolloin järjestettiin myös yleisvaalit liittovaltion tasolla. Äänestystuloksen myötä Yhdysvaltain viimeinen osavaltio poisti lipustaan Konfederaation tunnukset.

Taustaa 
Mississippin lippua yritettiin vaihtaa jo vuonna 2001, mutta tuolloin enemmistö äänesti vanhan lipun pitämisen puolesta. Vuoden 2020 Black Lives Matter -mielenosoitukset nostivat lipun vaihtamisen jälleen ajankohtaiseksi.

Kesäkuun 2020 lopussa osavaltio sääti lain, jonka nojalla lipun vaihtoprosessi aloitettiin. Uudelle lipulle asetettiin kaksi reunaehtoa: lipussa ei saanut olla Konferedaatioon viittavaa symboliikkaa ja siinä tuli olla Yhdysvaltain virallinen motto In God We Trust.

Uuden lipun suunnittelusta vastaava komitea kokoontui ensimmäisen kerran 22. heinäkuuta. Komitean puheenjohtajaksi valittiin tuomari Reuben Anderson.

Tulokset

Galleria

Lähteet 

Vuoden 2020 vaalit
Kansanäänestykset
Shelter Island (New York)

Shelter Island on kunta (town) Yhdysvalloissa New Yorkin osavaltiossa. Sen väkiluku oli 3 253 vuonna 2020. Kunta sijaitsee Suffolkin piirikunnan itäosassa.

Väestö 
Vuonna 2020 Shelter Islandin 3 253 asukkaasta valkoisia oli 86,9 %, aasialaisia 1,5 %, mustia 0,9 % ja alkuperäisasukkaita 0,2 %. Asukkaista 2,6 % kuului johonkin muuhun rotuun, ja 8,0 % asukkaista asukkaista kuului kahteen tai useampaan rotuun. Asukkaista 5,2 % puhui kotonaan jotain muuta kieltä kuin englantia ja 6,9 % asukkaista oli syntynyt ulkomailla.

Lähteet

Aiheesta muualla 

New Yorkin kunnat
Akseli O. Aho

Akseli Oskari Aho (16. lokakuuta 1901 Ylitornio – 23. marraskuuta 1994 Ylitornio) oli suomalainen kauppias ja yritysjohtaja, joka sai kauppaneuvoksen arvonimen.

Ahon vanhemmat olivat maanviljelijä Benjam Aho ja Sofia Lakkapää ja puoliso vuodesta 1934 Aili Iida Husa. Aho kävi Päivölän maamieskoulun ja valmistui agrologiksi Mustialan maamiesopistosta 1924. Opintomatkoja hän teki Skandinaviaan, Eurooppaan ja Yhdysvaltoihin. Aho oli veljensä kanssa T:mi Eino Ahon toinen omistaja vuodesta 1917, yhtiön palveluksessa 1917–1919 ja sen kirjanpitäjä 1924–1929, Peräpohjolan maanviljelysseuran maatalousneuvoja Sallassa ja Kolarissa 1925–1927, Ylitornion kristillisen opiston maatalousaineiden opettaja 1927–1930 ja Eino Aho Oy:n toimitusjohtaja 1930–1979. Hän oli myös Ylitornion kunnallislautakunnan ja sittemmin kunnanhallituksen jäsen 1932–1950 ja kunnanvaltuuston jäsen 1954–1956 ja hänellä oli myös useita muita luottamustehtäviä. Kauppaneuvoksen arvonimen Aho sai 1963.

Lähteet

Suomalaiset yritysjohtajat
Suomalaiset kauppiaat
Suomalaiset opettajat
Ylitornion kunnanvaltuutetut
Kauppaneuvokset
Vuonna 1901 syntyneet
Vuonna 1994 kuolleet
Tuomas Uronen

Tuomas Uronen (s. 19. maaliskuuta 2005 Kerava) on suomalainen jääkiekkoilija, joka edustaa SM-liigajoukkue Helsingin IFK:ta. Hän on pelipaikaltaan oikea laitahyökkääjä. Uronen laukoo oikealta. Häntä on yleisesti pidetty yhtenä ikäluokkansa lupaavimmista pelaajista Suomessa ja Urosesta on ennustettu parhaimmillaan ylempien kierrosten varausta NHL:n varaustilaisuudessa 2023.

Ura

Seuraura 
Uronen aloitti luistelun kolmevuotiaana. Hän on KJT:n kasvatti. Uronen voitti kaudella 2019–2020 KJT Haukkojen joukkueessa koko C-nuorten SM-karsintojen pistepörssin tehoilla 24+30=54. Kaudella 2020–2021 hän voitti joukkueen sisäisen piste-, maali- ja syöttöpörssin tehoilla 24+20=44, joilla Uronen jakoi U16 SM-sarjan maalipörssin neljännen sijan Ilveksen Roope Rajalan kanssa ja sijoittui pistepörssissä kuudenneksi. Hänet palkittiin kauden päätteeksi sarjan parhaana pelaajana Teppo Numminen -palkinnolla ja parhaana hyökkääjänä Sami Kapanen -palkinnolla sekä valittiin tähdistökentälliseen.

Kaudeksi 2021–2022 Uronen siirtyi Helsingin IFK:n organisaatioon. Hän pelasi 16-vuotiaana suurimman osan kaudestaan seuran U20-joukkueessa, mutta Uronen pelasi osan kaudestaan myös U18-joukkueessa.

Toukokuussa 2022 Uronen teki HIFK:n kanssa 2+1-vuotisen SM-liigasopimuksen. Hän aloitti kauden 2022–2023 seuran U20-joukkueessa. Uronen teki liigadebyyttinsä vain 17-vuotiaana runkosarjan seitsemännellä kierroksella 30. syyskuuta 2022 vieraissa Hämeenlinnan Pallokerhoa vastaan. Hänet merkittiin HIFK:n nelosketjun oikeaan laitaan Jesse Seppälän ja Micke-Max Åstenin viereen. Uronen sai ottelussa jääaikaa 5.57 minuuttia ja hänelle merkittiin teholukema +1.

Maajoukkueura 

Uronen pelasi alle 18-vuotiaiden MM-kilpailuissa vuonna 2022, jolloin hän voitti pronssia. Uronen pelasi myös Hlinka Gretzky Cupissa vuonna 2022, jolloin hän voitti pronssia. Yhteensä Uronen on pelannut 23 poikien maaottelua.

Pelityyli 
EP Rinksiden suomenkielisten sivujen päätoimittaja Lassi Alasen mukaan Uronen luo paljon laadukkaita tilanteita hyökkäyssuuntaan. Hän pystyy ja haluaa viedä kiekkoja ykkössektoriin usein ja tehokkaasti, ja Uronen pystyy tekemään sen niin kuljettamalla kuin syöttämällä. Alasen mukaan hän ei ole kaukalon isoin pelaaja, mutta Uronen on jo nyt varsin vahva kaksinkamppailuissa ja tekee rajusti töitä esimerkiksi kiekonriistojen eteen. Alasen mukaan hän voisi lisätä monipuolisuutta kehittämällä luisteluaan ja viimeistelytaitojaan.

Uronen on kertonut seuranneensa erityisesti Aleksander Barkovia ja Kirill Kaprizovia. Hän on kertonut haluavansa kehittyä Kaprizovin tyyliseksi pelaajaksi.

Tilastot

Lähteet

Viitteet 

Suomalaiset jääkiekkoilijat
HIFK:n pelaajat
Vuonna 2005 syntyneet
Elävät henkilöt
Rodrigo Riquelme

Rodrigo Riquelme Reche  (s. 2. huhtikuuta 2000 Madrid, Espanja) on espanjalainen jalkapalloilija. Hän edustaa Espanjan pääsarjassa pelaavaa Gironaa lainasopimuksella Atlético Madridista. Riquelme on pelipaikaltaan oikea laitahyökkääjä.

Seurajoukkueura 
Riquelme on Atlético Madridin oma kasvatti ja hän aloitti pelaajauransa seuran juniorijoukkueissa vuonna 2010. Hän pelasi ensimmäisen pääsarjaottelunsa miesten tasolla 1. syyskuuta 2019 Atléticon kotivoitossa Eibaria vastaan. Ennen siirtymistään nykyiseen seuraansa Riquelme vietti lainakaudet Englannin mestaruussarjassa pelanneessa Bournemouthissa sekä Espanjan toiseksi korkeimmalla sarjatasolla pelaavassa Mirandésissa.

Maajoukkueura 
Riquelme on edustanut Espanjaa alle 21-vuotiaiden maajoukkueessa. Hän on tehnyt viidessä ensimmäisessä maaottelussaan kolme maalia.

Lähteet 

Espanjalaiset jalkapalloilijat
Vuonna 2000 syntyneet
Elävät henkilöt
Pākehā

Pākehā on maorinkielinen sana, jolla viitataan Uuden-Seelannin valkoihoisiin asukkaisiin. Sanaa alettiin käyttämään 1815, kun eurooppalaisia alkoi saapua Uuteen-Seelantiin. Sanan alkuperä on hämärän peitossa, mutta sen todennäköisin alkuperä on ihmismäistä mielikuvitusolentoa tarkoittava sana pakepakeha. Alkujaan pākehā viittasi ainoastaan englantilaisiin, mutta sen merkitys on sittemmin laajentunut, ja sillä voidaan kuvata ketä tahansa ei-maoritaustaista uusiseelantilaista.

Sanan ei katsota olevan loukkaava.

Lähteet 

Maorinkieliset sanat ja sanonnat